บชน. ย้ำการนำตู้คอนเทนเนอร์ไปวางกีดขวางกลุ่มผู้ชุมนุมเดินขบวนไปบ้านพักนายกวันนี้ เพื่อลดการปะทะของทั้งสองฝ่าย ชี้การรวมกลุ่มชุมนุมอาจเข้าข่ายผิด พ.ร.บ.ควบคุมโรค และ พ.ร.ก.ฉุกเฉิน
พลตำรวจตรีปิยะ ต๊ะวิชัย รองผู้บัญชาการตำรวจนครบาล เปิดเผยถึงการเตรียมความพร้อมรับมือการนัดชุมนุมทำกิจกรรมทางการเมืองของกลุ่มเยาวชนปลดแอก ที่นัดเดินขบวนจากอนุสาวรีย์ชัยสมรภูมิ ไปยังบ้านพักพลเอกประยุทธ์จันทร์โอชา นายกรัฐมนตรี  ที่กรมทหารราบที่ 1 มหาดเล็กราชวัลลภรักษาพระองค์ ในพระบาทสมเด็จพระวชิรเกล้าเจ้าอยู่หัวในช่วงบ่ายวันนี้         โดยยอมรับว่าการนำตู้คอนเทนเนอร์ไปวางกีดขวางบริเวณกรมทหารราบที่ 1 เพื่อลดการเผชิญหน้าระหว่างผู้ชุมนุมกับเจ้าหน้าที่ ไม่ให้เกิดความขัดแย้งกันขึ้น ซึ่งพิจารณาตามความเหมาะสมและจำเป็นที่เกิดขึ้น พร้อมย้ำว่าผู้ที่ไปร่วมการชุมนุม หากพบมีพฤติกรรมกระทำผิดกฎหมาย ตำรวจก็จำเป็นต้องดำเนินคดีด้วย         ทั้งนี้ ยืนยันว่าที่ผ่านมา ตำรวจได้ประชาสัมพันธ์เตือนให้ผู้ชุมนุมระวังการกระทำที่เข้าข่ายเป็นความผิดตามกฎหมาย เช่นเดียวกับการชุมนุมในวันนี้ที่มีความเสี่ยงต่อการแพร่ระบาดของโรคอาจเข้าข่ายความผิดฐานฝ่าฝืน พ.ร.ก.ฉุกเฉินและพ.ร.บ.ควบคุมโรคติดต่อ        ส่วนการชุมนุมที่หน้าศาลฎีกา กทม.ได้ส่งผู้แทนมาร้องทุกข์ในข้อหาทำให้เสียทรัพย์ของทางราชการเบื้องต้นเจ้าหน้าที่ตำรวจออกหมายเรียกแล้ว 8 ราย